Δημοσίευση σύμφωνα με το άρθρο 3α παράγραφος 2 της οδηγίας 89/552/ΕΟΚ του Συμβουλίου για το συντονισμό ορισμένων νομοθετικών, κανονιστικών και διοικητικών διατάξεων των κρατών μελών σχετικά με την άσκηση τηλεοπτικών δραστηριοτήτων, όπως τροποποιήθηκε από την οδηγία 97/36/EΚ του Ευρωπαϊκού Κοινοβουλίου και του Συμβουλίου

(2003/C 100/05)

Τα μέτρα που ελήφθησαν από την Ιρλανδία σύμφωνα με το άρθρο 3α παράγραφος 1 της οδηγίας και κοινοποιούνται στην Επιτροπή σύμφωνα με τη διαδικασία που καθορίζεται στο άρθρο 3α παράγραφος 2 της οδηγίας:

Αριθμός 28 του 1999

BROADCASTING (MAJOR EVENTS TELEVISION COVERAGE) ACT, 1999

[Νόμος του 1999 για τις τηλεοπτικές δραστηριότητες (τηλεοπτική αναμετάδοση σημαντικών εκδηλώσεων)]

ΔΙΑΤΑΞΗ ΤΩΝ ΚΕΦΑΛΑΙΩΝ

Κεφάλαια

>ΘΕΣΗ ΠΙΝΑΚΑ>

Νομοθετικά κείμενα αναφοράς:

Νόμος των Ευρωπαϊκών Κοινοτήτων (European Communities Act), αριθ. 27

Νόμος του 1993 για την τροποποίηση του νόμου των Ευρωπαϊκών Κοινοτήτων [European Communities (Amendment) Act], 1993, αριθ. 25

BROADCASTING (MAJOR EVENTS TELEVISION COVERAGE) ACT, 1999

[Νόμος του 1999 για τις τηλεοπτικές δραστηριότητες (τηλεοπτική αναμετάδοση σημαντικών εκδηλώσεων)]

ΝΟΜΟΣ ΓΙΑ ΤΗΝ ΤΗΛΕΟΠΤΙΚΗ ΑΝΑΜΕΤΑΔΟΣΗ ΕΚΔΗΛΩΣΕΩΝ ΜΕΙΖΟΝΟΣ ΣΗΜΑΣΙΑΣ ΓΙΑ ΤΗΝ ΚΟΙΝΩΝΙΑ, ΠΟΥ ΘΕΤΕΙ ΣΕ ΙΣΧΥ ΤΟ ΑΡΘΡΟ 3α ΤΗΣ ΟΔΗΓΙΑΣ αριθ. 89/552/ΕΟΚ ΤΟΥ ΣΥΜΒΟΥΛΙΟΥ, ΤΗΣ 3ΗΣ ΟΚΤΩΒΡΙΟΥ 1989, ΟΠΩΣ ΤΡΟΠΟΠΟΙΗΘΗΚΕ ΑΠΟ ΤΗΝ ΟΔΗΓΙΑ αριθ. 97/36/ΕΚ ΤΟΥ ΣΥΜΒΟΥΛΙΟΥ ΤΗΣ 30ΗΣ ΙΟΥΝΙΟΥ 1997, ΚΑΙ ΓΙΑ ΑΛΛΑ ΣΧΕΤΙΚΑ ΖΗΤΗΜΑΤΑ. [13η Νοεμβρίου, 1999] ΤΟ ΚΟΙΝΟΒΟΥΛΙΟ (OIREACHTAS) ΕΝΕΚΡΙΝΕ ΤΑ ΑΚΟΛΟΥΘΑ:

1.

1. Για τους σκοπούς του παρόντος νόμου νοούνται ως:

"ραδιοτηλεοπτικός οργανισμός": έχει την έννοια που του προσδίδει η οδηγία του Συμβουλίου,

"οδηγία του Συμβουλίου": οδηγία αριθ. 89/552/ΕΟΚ του Συμβουλίου της, 3ης Οκτωβρίου 1989(1), όπως τροποποιήθηκε από την οδηγία αριθ. 97/36/ΕΚ του Συμβουλίου της 30ής Ιουνίου 1997(2),

"συμφωνία ΕΟΧ": έχει την έννοια που του προσδίδει ο νόμος του 1993 για την τροποποίηση του νόμου των Ευρωπαϊκών Κοινοτήτων [European Communities (Amendment) Act],

"εκδήλωση": εκδήλωση που παρουσιάζει ενδιαφέρον για το ευρύ κοινό, στην Ευρωπαϊκή Ένωση ή σε ένα κράτος μέλος ή στο ιρλανδικό κράτος ή σε σημαντικό τμήμα του και προγραμματίζεται εκ των προτέρων από διοργανωτή ο οποίος μπορεί να πωλήσει νομίμως τα δικαιώματα αναμετάδοσης της εν λόγω εκδήλωσης,

"δωρεάν τηλεοπτικές υπηρεσίες": υπηρεσίες τηλεοπτικής αναμετάδοσης για τη λήψη των οποίων δεν καταβάλλεται αντίτιμο από το άτομο που παρέχει την υπηρεσία,

"κράτος μέλος": κράτος μέλος των Ευρωπαϊκών Κοινοτήτων [κατά την έννοια του νόμου των Ευρωπαϊκών Κοινοτήτων (European Communities Act) του 1972] καθώς και κάθε κράτος που έχει υπογράψει τη συμφωνία ΕΟΧ,

"υπουργός": ο υπουργός Τεχνών, Κληρονομιάς, Γαελικής Περιοχής (Gaeltacht) και των Νήσων,

"οιονεί καθολική αναμετάδοση": α) δωρεάν τηλεοπτικές υπηρεσίες, η λήψη των οποίων διατίθεται τουλάχιστον για το 95 τοις εκατό του πληθυσμού του ιρλανδικού κράτους, ή

β) δωρεάν τηλεοπτικές υπηρεσίες, η λήψη των οποίων διατίθεται τουλάχιστον για το 90 τοις εκατό του πληθυσμού του ιρλανδικού κράτους, εάν, οποιαδήποτε στιγμή, ο αριθμός των ραδιοτηλεοπτικών οργανισμών που μπορούν να παρέχουν την αναμετάδοση που απαιτείται σύμφωνα με το στοιχείο α), είναι μικρότερος από τρία,

"επίσημος ραδιοτηλεοπτικός οργανισμός": ραδιοτηλεοπτικός οργανισμός που θεωρείται σύμφωνα με το υποκεφάλαιο 2) επίσημος ραδιοτηλεοπτικός οργανισμός,

"ραδιοτηλεοπτικός οργανισμός": έχει την έννοια που του προσδίδει η οδηγία του Συμβουλίου.

2. Οι ακόλουθοι ραδιοτηλεοπτικοί οργανισμοί θεωρούνται επίσημοι:

α) έως την 31ή ημέρα του Δεκεμβρίου 2001, ένας ραδιοτηλεοπτικός οργανισμός που παρέχει δωρεάν τηλεοπτική αναμετάδοση μιας ορισμένης εκδήλωσης, στην οποία έχει πρόσβαση τουλάχιστον το 85 τοις εκατό του πληθυσμού του κράτους·

β) από την 1η Ιανουαρίου 2002 και μετά, ένας ραδιοτηλεοπτικός οργανισμός που παρέχει οιονεί καθολική αναμετάδοση μιας ορισμένης εκδήλωσης.

3. Για τους σκοπούς του υποκεφαλαίου 2, δύο ή περισσότεροι ραδιοτηλεοπτικοί οργανισμοί που συνάπτουν σύμβαση ή προχωρούν σε ρυθμίσεις για την από κοινού παροχή οιονεί καθολικής αναμετάδοσης μιας ορισμένης εκδήλωσης θα θεωρούνται ενιαίος ραδιοτηλεοπτικός οργανισμός όσον αφορά αυτήν την εκδήλωση.

4. Ένας ραδιοτηλεοπτικός οργανισμός μπορεί να ζητήσει από τον υπουργό να επιλύσει οποιαδήποτε διαφορά σχετικά με το βαθμό στον οποίο παρέχονται δωρεάν τηλεοπτικές υπηρεσίες από έναν ραδιοτηλεοπτικό οργανισμό στο ιρλανδικό κράτος για τους σκοπούς του υποκεφαλαίου 2 και σχετικά με τον ορισμό της "οιονεί καθολικής αναμετάδοσης" που αναφέρεται στο υποκεφάλαιο 1.

5. Ο υπουργός ενδέχεται να συμβουλευτεί τεχνικούς εμπειρογνώμονες ή άλλα άτομα ή φορείς που θεωρεί κατάλληλους πριν από την επίλυση μιας διαφοράς σύμφωνα με το υποκεφάλαιο 4.

6. Για τους σκοπούς του παρόντος νόμου:

α) κάθε παραπομπή σε νομοθετική πράξη, εκτός αν τα συμφραζόμενα επιβάλουν διαφορετική ερμηνεία, θεωρείται παραπομπή σε αυτή τη νομοθετική πράξη, όπως τροποποιήθηκε ή επεκτάθηκε από ή στο πλαίσιο κάθε μεταγενέστερης νομοθετικής πράξης, συμπεριλαμβανομένου του παρόντος νόμου·

β) κάθε παραπομπή σε κεφάλαιο αποτελεί παραπομπή σε κεφάλαιο του παρόντος νόμου, εκτός αν αναφέρεται ότι προοριζόταν παραπομπή σε άλλη νομοθετική πράξη, και

γ) κάθε παραπομπή σε υποκεφάλαιο, παράγραφο ή εδάφιο αποτελεί παραπομπή σε υποκεφάλαιο, στοιχείο ή εδάφιο της διάταξης που περιλαμβάνει την παραπομπή, εκτός αν αναφέρεται ότι προορίζεται για άλλη διάταξη.

2.

1. Ο υπουργός μπορεί με απόφαση να:

α) ορίσει εκδηλώσεις ως εκδηλώσεις μείζονος σημασίας για την κοινωνία για τις οποίες πρέπει να παρέχεται το δικαίωμα σε έναν επίσημο ραδιοτηλεοπτικό οργανισμό να την αναμεταδίδει με δωρεάν τηλεοπτικές υπηρεσίες για το δημόσιο συμφέρον, και

β) να ορίσει αν πρέπει να εξασφαλίζεται η αναμετάδοση μιας εκδήλωσης με δωρεάν τηλεοπτικές υπηρεσίες σύμφωνα με το στοιχείο a):

i) ζωντανά, μαγνητοσκοπημένα ή και τα δύο, και

ii) ολικώς, μερικώς ή και τα δύο.

2. Ο υπουργός λαμβάνει υπόψη όλες τις περιστάσεις και ειδικότερα καθένα από τα ακόλουθα κριτήρια όταν προβαίνει στον ορισμό σύμφωνα με το υποκεφάλαιο 1 a):

α) το βαθμό στον οποίο η εκδήλωση έχει γενική απήχηση στον ιρλανδικό λαό·

β) το βαθμό στον οποίο η εκδήλωση έχει μια ευρέως αναγνωρισμένη ιδιαίτερη πολιτιστική σημασία για το λαό της Ιρλανδίας.

3. Προκειμένου να ορίσει το βαθμό στον οποίο τα κριτήρια στο υποκεφάλαιο 2 έχουν ικανοποιηθεί, ο υπουργός μπορεί να λάβει υπόψη τους ακόλουθους παράγοντες:

α) αν η εκδήλωση περιλαμβάνει τη συμμετοχή μιας εθνικής ή μη ομάδας ή ιρλανδών·

β) προηγούμενες πρακτικές ή εμπειρίες όσον αφορά την τηλεοπτική αναμετάδοση μιας εκδήλωσης ή παρόμοιων εκδηλώσεων.

4. Ο υπουργός θα εξετάσει τα ακόλουθα κατά τη λήψη μιας απόφασης σύμφωνα με το υποκεφάλαιο 1 β):

α) τη φύση της εκδήλωσης·

β) την τοπική ώρα που πραγματοποιείται η εκδήλωση·

γ) πρακτικές πτυχές της τηλεοπτικής δραστηριότητας.

5. Ο υπουργός μπορεί με απόφαση να ανακαλέσει ή να τροποποιήσει απόφαση βάσει αυτού του κεφαλαίου.

6. Ο υπουργός ζητά τη γνώμη του υπουργού Τεχνών, Τουρισμού και Αθλητισμού πριν από τη λήψη, ανάκληση ή τροποποίηση απόφασης σύμφωνα με αυτό το κεφάλαιο.

7. Όταν προτείνεται η λήψη, ανάκληση ή τροποποίηση απόφασης βάσει αυτού του κεφαλαίου, κατατίθεται σχέδιο της απόφασης σε κάθε σώμα του ιρλανδικού κοινοβουλίου (Oireachtas) και δεν λαμβάνεται απόφαση πριν εκδοθεί ψήφισμα από κάθε σώμα για την έγκριση του σχεδίου.

3.

1. Πριν από τη λήψη απόφασης βάσει του κεφαλαίου 2, ο υπουργός:

α) καταβάλει προσπάθειες, σε λογικά πλαίσια, για να ζητήσει τη γνώμη των διοργανωτών της εκδήλωσης και των ραδιοτηλεοπτικών οργανισμών που ανήκουν στην αρμοδιότητα του ιρλανδικού κράτους για τους σκοπούς της οδηγίας του Συμβουλίου·

β) δημοσιεύει ειδοποίηση για την εκδήλωση που προτίθεται να ορίσει βάσει αυτού του κεφαλαίου σε τουλάχιστον μία εφημερίδα που κυκλοφορεί στο κράτος, και

γ) καλεί το κοινό να σχολιάσει τον ορισμό στον οποίο προτίθεται να προβεί.

2. Η αδυναμία να καθοριστεί ποιος είναι ο διοργανωτής μιας εκδήλωσης ή η αδυναμία ενός διοργανωτή ή ενός ραδιοτηλεοπτικού οργανισμού, βάσει της αρμοδιότητας του ιρλανδικού κράτους, να ανταποκριθεί στις προσπάθειες του υπουργού για διαβούλευση, δεν εμποδίζουν τον υπουργό να προβεί σε απόφαση βάσει του κεφαλαίου 2.

4.

1. Όταν ένας ραδιοτηλεοπτικός οργανισμός, που ανήκει στην αρμοδιότητα του κράτους και δεν είναι επίσημος ραδιοτηλεοπτικός οργανισμός, αποκτά αποκλειστικά δικαιώματα αναμετάδοσης μιας ορισμένης εκδήλωσης, αυτός ο ραδιοτηλεοπτικός οργανισμός δεν θα αναμεταδώσει την εκδήλωση, εκτός αν η εκδήλωση έχει προταθεί σε επίσημο ραδιοτηλεοπτικό οργανισμό, σύμφωνα με την απόφαση που αναφέρεται στο κεφάλαιο 2, κατόπιν αίτησης και καταβολής αντιτίμου σε λογική τιμή της αγοράς από τον επίσημο ραδιοτηλεοπτικό οργανισμό.

2. Όταν ένας επίσημος ραδιοτηλεοπτικός οργανισμός αποκτά το δικαίωμα να αναμεταδίδει μια ορισμένη εκδήλωση (σύμφωνα με αυτό το κεφάλαιο ή απευθείας), ο επίσημος ραδιοτηλεοπτικός οργανισμός αναμεταδίδει την εκδήλωση με δωρεάν τηλεοπτικές υπηρεσίες, παρέχοντας οιονεί καθολική αναμετάδοση σύμφωνα με την απόφαση που αναφέρεται στο κεφάλαιο 2.

3. Σε αυτό το κεφάλαιο, "ορισμένη εκδήλωση" είναι μια εκδήλωση που ορίζεται σε απόφαση σύμφωνα με το κεφάλαιο 2.

5.

Όταν ένα άλλο κράτος μέλος έχει ορίσει ότι μια εκδήλωση είναι μείζονος σημασίας για την κοινωνία σε αυτό το κράτος μέλος και η Ευρωπαϊκή Επιτροπή έχει ανακοινώσει τα μέτρα που έχει λάβει το κράτος μέλος σύμφωνα με το άρθρο 3α. παράγραφος 2 της οδηγίας του Συμβουλίου, κανένας ραδιοτηλεοπτικός οργανισμός που ανήκει στη δικαιοδοσία του ιρλανδικού κράτους και ο οποίος αποκτά αποκλειστικά δικαιώματα για την ορισμένη εκδήλωση δεν θα ασκήσει αποκλειστικά δικαιώματα με τέτοιο τρόπο, ώστε ένα μεγάλο μέρος του κοινού σε αυτό το κράτος μέλος να στερείται τη δυνατότητα να παρακολουθήσει τις εκδηλώσεις σύμφωνα με τα μέτρα που έχουν ληφθεί.

6.

1. Όταν ένας ραδιοτηλεοπτικός οργανισμός (ο "θιγόμενος ραδιοτηλεοπτικός οργανισμός") ισχυριστεί ότι ένας ή περισσότεροι άλλοι ραδιοτηλεοπτικοί οργανισμοί (οι "άλλοι ραδιοτηλεοπτικοί οργανισμοί") έχουν προβεί, προβαίνουν ή πρόκειται να προβούν σε δραστηριότητα ή πράξεις που απαγορεύονται σύμφωνα με το κεφάλαιο 4 ή 5, ο θιγόμενος ραδιοτηλεοπτικός οργανισμός, μπορεί να προσφύγει στο High Court και να ζητήσει τη λήψη των ακόλουθων μέτρων κατά του άλλου ραδιοτηλεοπτικού οργανισμού:

α) απόφαση που να εμποδίζει τον άλλο ραδιοτηλεοπτικό οργανισμό να συνεχίσει ή να αποπειραθεί να συνεχίσει τη δραστηριότητα ή την πράξη που απαγορεύεται από το κεφάλαιο 4 ή 5·

β) να κηρυχθεί άκυρη η σύμβαση βάσει της οποίας ο άλλος ραδιοτηλεοπτικός οργανισμός είχε αποκλειστικά δικαιώματα για την ορισμένη εκδήλωση·

γ) αποζημίωση από τον άλλο ραδιοτηλεοπτικό οργανισμό·

δ) διαταγή σύμφωνα με την οποία προτείνεται στο θιγόμενο ραδιοτηλεοπτικό οργανισμό το δικαίωμα της τηλεοπτικής αναμετάδοσης της εκδήλωσης σε λογική τιμή της αγοράς.

2. Κάθε αίτηση σχετικά με την απόφαση που αναφέρεται στο υποκεφάλαιο 1 υποβάλλεται με αγωγή στο High Court, το οποίο, κατά την εξέταση της υπόθεσης, μπορεί να εκδώσει προσωρινή ή προδικαστική απόφαση, ανάλογα με την κρίση του.

7.

1. Για τους σκοπούς του κεφαλαίου 4.1, αν οι ραδιοτηλεοπτικοί οργανισμοί δεν μπορούν να συμφωνήσουν σε μια λογική τιμή της αγοράς για την τηλεοπτική αναμετάδοση μιας εκδήλωσης, ένας από τους ραδιοτηλεοπτικούς οργανισμούς μπορεί να προσφύγει στο High Court για τη λήψη ασφαλιστικών μέτρων ώστε να καθοριστεί μια λογική τιμή της αγοράς για μια εκδήλωση.

2. Κάθε απόφαση βάσει του υποκεφαλαίου 1 μπορεί να περιλαμβάνει έμμεσες ή συμπληρωματικές διατάξεις, αν κρίνεται σκόπιμο από το High Court.

8.

Ο παρών νόμος μπορεί να αναφέρεται με τον τίτλο Broadcasting (Major Events Television Coverage) Act, 1999.

(1) ΕΕ L 298 της 17.10.1989.

(2) ΕΕ L 202 της 30.7.1997.

Κανονιστικές πράξεις /(Statutory Instruments)

S.I. αριθ. 99 του 2003

Broadcasting (Major Events Television Coverage) Act 1999 (Designation of Major Events) Order 2003 /[απόφαση του 2003 για τον ορισμό των εκδηλώσεων μείζονος σημασίας, σύμφωνα με το νόμο του 1999 για τις τηλεοπτικές δραστηριότητες (τηλεοπτική αναμετάδοση σημαντικών εκδηλώσεων)]

Ο υπογεγραμμένος, Dermot Ahern, υπουργός Επικοινωνιών, Ναυτιλίας και Φυσικών Πόρων, στο πλαίσιο των καθηκόντων που προβλέπονται στο υποκεφάλαιο 1 του κεφαλαίου 2 του Broadcasting (Major Events Television Coverage) Act 1999 (αριθ. 28 του 1999) και στην Broadcasting (Transfer of Departmental Administration and Ministerial Functions) Order 2002 (S.I. αριθ. 302 του 2002) (όπως προσαρμόστηκε από τη Marine and Natural Resources) (Alteration of Name of Department and Title of Minister) Order 2002 (S.I. αριθ. 307 του 2002)), ύστερα από διαβουλεύσεις με τον υπουργό Τεχνών, Αθλητισμού και Τουρισμού όπως προβλέπεται από το υποκεφάλαιο 6 [όπως προσαρμόστηκε από την Tourism, Sport and Recreation (Alteration of Name of Department, Title of Minister) Order 2002 (S.I. αριθ. 307 του 2002)] αυτού του κεφαλαίου, λαμβάνει την ακόλουθη απόφαση σύμφωνα με την οποία, βάσει του υποκεφαλαίου 7 αυτού του κεφαλαίου, έχει κατατεθεί σχέδιο σε κάθε σώμα του Κοινοβουλίου (Oireachtas) και έχει εκδοθεί ψήφισμα από κάθε σώμα, με το οποίο εγκρίνεται το σχέδιο:

1. Η παρούσα απόφαση μπορεί να αναφέρεται ως Broadcasting (Major Events Television Coverage) Act 1999 (Designation of Major Events) Order 2003 (Απόφαση του 1993 για τον ορισμό των σημαντικών εκδηλώσεων που ελήφθη σύμφωνα με το νόμο του 1999 για την τηλεοπτική αναμετάδοση σημαντικών εκδηλώσεων).

2. Οι εκδηλώσεις που περιλαμβάνονται στο παράρτημα αυτού του διατάγματος ορίζονται ως εκδηλώσεις μείζονος σημασίας για την κοινωνία και πρέπει να παρέχεται το δικαίωμα σε έναν επίσημο ραδιοτηλεοπτικό οργανισμό να τις αναμεταδίδει ζωντανά με δωρεάν τηλεοπτικές υπηρεσίες για το δημόσιο συμφέρον.

3. Κάθε αγώνας της Ιρλανδίας στο πρωτάθλημα ράγκμπι των Six Nations ορίζεται ως εκδήλωση μείζονος σημασίας για την κοινωνία και πρέπει να παρέχεται το δικαίωμα σε έναν επίσημο ραδιοτηλεοπτικό οργανισμό να την αναμεταδίδει σε μαγνητοσκόπηση με δωρεάν τηλεοπτικές υπηρεσίες για το δημόσιο συμφέρον.

ΠΑΡΑΡΤΗΜΑ

Κανονισμός 2

Θερινοί Ολυμπιακοί Αγώνες

Τελικοί αγώνες ιρλανδικού ποδοσφαίρου (All-Ireland Senior Inter-County Football) και Hurling (ιρλανδικού χόκεϊ)

Ποδοσφαιρικοί αγώνες της εθνικής ομάδας της Ιρλανδίας εντός και εκτός έδρας για την πρόκριση στο Ευρωπαϊκό Πρωτάθλημα Ποδοσφαίρου και στο Παγκόσμιο Κύπελλο της FIFA

Ποδοσφαιρικοί αγώνες της εθνικής ομάδας της Ιρλανδίας στους τελικούς του Ευρωπαϊκού Πρωταθλήματος Ποδοσφαίρου και του Παγκόσμιου Κυπέλλου της FIFA

Εναρκτήριοι αγώνες, ημιτελικοί αγώνες και ο τελικός της τελικής φάσης του Ευρωπαϊκού Πρωταθλήματος Ποδοσφαίρου και του Παγκόσμιου Κυπέλλου της FIFA

Αγώνες της εθνικής ομάδας της Ιρλανδίας στους τελικούς του Παγκόσμιου Κυπέλλου Ράγκμπι

Irish Grand National και Irish Derby

Κύπελλο των Εθνών στο Dublin Horse Show

Επίσημη σφραγίδα,

13 Μαρτίου 2003.

Dermot Ahern

Υπουργός Επικοινωνιών, Ναυτιλίας και Φυσικών Πόρων